## Uredba o najmu stanova u vlasništvu Republike Hrvatske na području hrvatskog Podunavlja

### NN 9/1998 (27.1.1998.), Uredba o najmu stanova u vlasništvu Republike Hrvatske na području hrvatskog Podunavlja

# **VLADA REPUBLIKE HRVATSKE**

Na temelju članka 1. Zakona o ovlasti Vlade Republike Hrvatske da uredbama
uređuje pojedina pitanja iz djelokruga Zastupničkog doma Sabora Republike
Hrvatske ("Narodne novine", broj 104/97) Vlada Republike Hrvatske je na
sjednici održanoj 22. siječnja 1998. godine, donijela

## **UREDBU**

### **O NAJMU STANOVA U VLASNIŠTVU REPUBLIKE HRVATSKE NA PODRUČJU HRVATSKOG PODUNAVLJA**

Članak 1.

Ovom Uredbom uređuju se uvjeti za davanje u najam stanova u vlasništvu
Republike Hrvatske na područjima Osječko-baranjske i Vukovarsko-srijemske
županije koja su bila pod privremenom upravom UNTAES-a (u daljnjem tekstu:
hrvatsko Podunavlje).

Članak 2.

Osobe koje su stekle stanarsko pravo na stanu iz članka 1. ove Uredbe
do 31. ožujka 1991. godine i taj stan koriste ili su ga koristile, imaju
pravni položaj najmoprimca prema odredbama Zakona o najmu stanova ("Narodne
novine", broj 91/96).

Članak 3.

Osobi koja koristi stan iz članka 1. ove Uredbe bez pravne osnove u
razdoblju od 31. ožujka 1991. godine do dana stupanja na snagu ove Uredbe,
a nije osoba iz članka 2. ove Uredbe, osigurat će se privremeni smještaj,
ako na području Republike Hrvatske nema u vlasništvu useljivu kuću ili
stan. Privremeni smještaj osigurava se na području županije gdje je ta
osoba imala prebivalište do 31. ožujka 1991. godine, odnosno na teritoriju
Republike Hrvatske.

Osobe iz stavka 1. dužne su iseliti u roku 8 dana od dana primitka službene
obavijesti o osiguranju drugog smještaja.

Članak 4.

Osobama koje su koristile stan iz članka 1. ove Uredbe na temelju stanarskog
prava stečenog do 31. ožujka 1991. godine, a u koji se uselila osoba iz
članka 3. ove Uredbe bez pravne osnove, Republika Hrvatska osigurat će
privremeni smještaj ako na teritoriju Republike Hrvatske nemaju useljiv
stan ili kuću.

Članak 5.

Osobe iz članka 2. ove Uredbe dostavljaju podatke o stanu i njegovim
korisnicima i zahtjev za sklapanje ugovora o najmu do 15. ožujka 1998.
godine.

Osobe iz članka 3. dostavit će podatke o stanu u roku iz stavka 1. ovog
članka.

Podaci iz stavaka 1. i 2. ovoga članka dostavljaju se Ministarstvu prostornog
uređenja, graditeljstva i stanovanja putem županijskog ureda nadležnog
za stambene poslove.

Članak 6.

Poslove u svezi davanja u najam stanova u vlasništvu Republike Hrvatske
na području hrvatskog Podunavlja, obavlja Ministarstvo prostornog uređenja,
graditeljstva i stanovanja.

Ugovore o najmu stanova iz stavka 1. ovoga članka sklapa ministar prostornog
uređenja, graditeljstva i stanovanja.

Osobe koje bez opravdanog razloga ne usele u stan ili privremeni smještaj
koji je osiguran prema odredbama ove Uredbe, u roku 15 dana od dana kada
joj je omogućeno useljenje, gube pravo na useljenje.

Članak 7.

U roku od petnaest dana od dana isteka roka utvrđenog u članku 5. ove
Uredbe, Ministarstvo prostornog uređenja, graditeljstva i stanovanja dostavit
će Ministarstvu razvitka i obnove podatke o stanovima u vlasništvu Republike
Hrvatske za koje nije podnesen zahtjev za sklapanje ugovora o najmu.

Stanove iz stavka 1. ovoga članka daje u najam rješenjem ministar razvitka
i obnove i to prema uvjetima i mjerilima utvrđenim Zakonom o područjima
posebne državne skrbi ("Narodne novine", br. 44/96, 57/96 i 124/97), a
ugovore o najmu tih stanova sklapa ministar prostornog uređenja, graditeljstva
i stanovanja.

Članak 8.

Za stanove u vlasništvu Republike Hrvatske kojima upravlja Ministarstvo
obrane ili Ministarstvo unutarnjih poslova, prije sklapanja ugovora o najmu,
mora se pribaviti suglasnost tih tijela.

Članak 9.

Upravitelja zgrade u vlasništvu Republike Hrvatske ili u pretežitom
vlasništvu Republike Hrvatske u hrvatskom Podunavlju, odredit će Ministarstvo
prostornog uređenja, graditeljstva i stanovanja, nakon što pribavi najmanje
tri ponude.

Ugovor o upravljanju zgradom u vlasništvu Republike Hrvatske i međuvlasnički
ugovor, u ime Republike Hrvatske, u hrvatskom Podunavlju sklapa ministar
prostornog uređenja, graditeljstva i stanovanja.

Članak 10.

Za vrijeme važenja ove Uredbe na stanove iz članka 1. ove Uredbe, ne
primjenjuju se odredbe Zakona o područjima posebne državne skrbi ("Narodne
novine", br. 44/96, 57/96 i 124/97) i odredbe Zakona o najmu stanova ("Narodne
novine", broj 91/96), ako su u suprotnosti s odredbama ove Uredbe.

Postupci započeti temeljem propisa iz stavka 1. ovoga članka do stupanja
na snagu ove Uredbe, dovršit će se prema ovoj Uredbi.

Članak 11.

Ova Uredba stupa na snagu danom objave u "Narodnim novinama".

Klasa: 370-01/98-01/01
Urbroj: 5030109-98-3
Zagreb, 22. siječnja 1998.

Predsjednik
**mr. Zlatko Mateša,** v. r.

Uredba, NN 9/1998-122